Ringerike kommune, Miljø –og arealforvaltning. Areal-og byplankontoret.

**Høringsuttalelse**

 **0605\_344 Områderegulering for Kilemoen sanduttak. 1.gangs behandling.**

**Sammendrag/ Konklusjon**

* Sikring av vann til befolkningen må gå foran forsyning av av grus og sandressurser som skissert i planforslaget. I det videre reguleringsarbeidet vil Ringerike Venstre kreve at både planområdet og uttaksdybden reduseres betydelig.
* Ut fra de momenter som er berørt, ser Ringerike Venstre ingen grunn til å støtte den planlagte utvidelsen av masseuttaket på Kilemoen.
* Det er for mange usikkerhetsmomenter som angår grunnvannsressursen, og som kommer i strid med føre-var prinsippet: En bærekraftig og trygg forvaltning av naturressursene.
* Flere steder i planforslaget forekommer ”bør aksepteres”, og, eller uttalelser med innbyrdes motsatte signaler, noe som må tolkes som at det kan reises tvil rundt tiltaket. Antatte negative konsekvenser som tiltaket kan innebære, er nevnt, men følges ikke opp eller utdypes.
* Sand/grus er en ikke-fornybar ressurs, og der det kommer i konflikt med drikkevann, har NGU uttrykt ønske om økt bruk av pukk. Som framgår flere steder i planbeskrivelsen vil tiltaket føre til redusert beskyttelse av grunnvannsmagasinet, og ha negativ innvirkning på grunnvansstrøminger/fluktuasjoner. EU`s vanndirektiv, vil kunne komme til anvendelse i saker som denne.
* Ringerike vannverk forsyner 25000 av distriktets befolkning, som i de kommende 10-år antas doblet, noe som stiller krav til store mengder grunnvann . I arbeidet med revidert kommuneplan må det utarbeides ROS-analyse for kommunens planlegging, som også må gå på risiko og sårbarhet ang driften av sanduttak på Kilemoen.

**Bakgrunn og kommentar til saken**

Saksframlegget med planbeskrivelse er omfattende, og signaliserer grundighet i flere avsnitt/temaer. På den annen siden framstår andre kapitler uklare, og inneholder usikkerhetsmomenter, som gir grunn til tvil eller spørsmål, som det gis eksempler på i det påfølgende. Saken omfatter store og uerstattelige verdier, først og fremst vann, men også arealer for friluftsliv , rekreasjon, folkehelse og sandfuruskog med biologisk artsmangfold.

 Omsøkt tiltak gjelder sikring av tilgang til sand-og grusuttak over 950 da på Kilemoens sentrale del, flatelandskap i retning av Ringerike vannverk. Anslått tidshorisont 100-150 år og anslått avstand i luftlinje til vannverket ca 500 m.

**Avgrensning, hovedfokus i høringsnotatet**. Så vel friluftsliv som biologisk mangfold må i denne omgang ligge til fordel for vår viktigste ressurs, vann. En deler således ikke fullt ut rådmannens vurdering: At hovedutfordringen i saken er forholdet til friluftsliv og idrett, men ift denne saken, mindre krevende..

**Vann.** Sikringsbestemmelser på så vel vannsikkerhet som kvalitet kan det vanskelig kompromisses om, og regelverk og bestemmelser rundt dette må være strenge. Rent vann, sikring av vann, har sin pris. Derfor stiller også Miljøverndep i ”Forskrift om konsekvensutredninger” krav om at de samfunnsmessige konsekvensene som berører folk og samfunn må utredes. I planforslaget kan en ikke se at dette er berørt. Dette til tross for at også EU`s viktigste miljødirektiv, Vanndirektiv er blitt førende i stadig flere saker som gjelder vann og vannsikkerhet til befolkningen.

Det ligger i ”sakens natur” at behovet for grus og sand som byggeråstoff er viet god plass i planforslaget, men behovet for drikkevann for våre kommende generasjoner må også med i samfunnsregnskapet.

Og, når menneskelige aktiviteter kan føre til negative konsekvenser som er vitenskapelig sett sannsynlig, men usikre, skal tvilen komme miljøet og mennesker til gode.

 Et samfunn kan ikke for noen pris risikere å komme i en situasjon hvor det pga menneskelig/ næringsmessige inngrep kan oppstå usikkerhet rundt tilgang og /eller sikring av vann. Slik sett kan uttrykket

**”Sand og vann, hand i hand”** ha sin absolutte berettigelse. Ringerikes vannkvalitet, takket være et naturskapt sandfiltreringsanlegg fra siste istid, holder god standard.

Ringerike er en stor eksportør av sand og grus, (salg fordelt pr innbygger i 2012 utgjorde 19 tonn, til sml 2,8 tonn på landsbasis- NGU-2013- som også fronter behov for regional samordning og en tidshorisont 200-300 år ift sikring av bærekraftig forsyning (NGU-2009 007). Grus er en begrenset- ikke-fornybar ressurs. NGU ønsker økt bruk av pukk , pga konflikt grusuttak og grunnvann, og i tråd med EU`s vanndirektiv...

Sand-og grusressursene på Kilemoen tjener ikke bare et viktig mål, råstoff-forsyning til veier, bygg-og anleggsbransjen, men det viktigste, sikrer og bevarer distriktets hovedvannskilde. Slik sett er Ringerike en rik kommune, men som samtidig innehar et ekstra ansvar ift forsvarlig og bærekraftig ressursforvaltning, og hvor vann til innbyggerne må være ”premissleverandør”, ikke rene økonominteresser. Innen bygg-og anlegg tar flere også til orde for gjenbruk av betong, økt bruk av pukk,og ikke minst, økt satsing på trevirke..

**Tiltakets uttaksgrense i retning vannverket:** Vann er et uforutsigbart, flyktig og levende element, som følgelig vil måtte innebære at fastsetting av uttaksgrense hvor dette elementet virker, skjer ut fra delvis antagelse, dels mekaniske tester.

**Usikkerhetsmomenter, dels motstridende, dels bagatellisering av risikomenter:** Eksempler/ utdrag fra ROS-analysens pkt 33 og kap Grunnvann som kan så tvil rundt tiltaket, eller har innebygde motsetninger ang prinsipper som føre-var, trygging av av ressursen.

*”Tiltaket ligger utenfor influensområdet til Ringerike vannverk, men på en ”antatt” grunnvannsforekomst”.* Selv om tiltakshaver ikke vet sikkert sies:: *Planlagt masseuttak vil ikke direkte påvirke grunnvannsmagasinet som ligger under planområdet”. Indirekte påvirkning omfatter redusert naturlig beskyttelse og noe større og raskere grunnvannsfluktuasjoner ved fjerning av det meste av umettet sone.”* Likevel hevdes at gjenværende beskyttelse er akseptabel og tiltaket *bør kunne aksepteres.* Også endringene i grunnvannsfluktuasjoner *bør kunne aksepteres….* *forutsatt at grunnvannet gis tilstrekkelig* *beskyttelse i driftsfasen*. Hvem gjør hva, når, hvordan?

 Denne premissen ser også ut til å ha blitt forbigått i rådmannens saksframlegg. Det samme gjelder ”*Det er stor usikkerhet til verdien av grunnvannsforekomsten innenfor planområdet med hensyn på mulighet for uttak av større mengder grunnvann på en effektiv* *måte*”.

Ringerike Venstre finner det relevant, og som framgår i utredningens kap 6.12. at forhold rundt risiko for forurensning av grunnvannet i driftsperioden må avklares i egen ROS-analyse, også ansvarsavklaring på hvem gjør hva, når?. Omfatter dette også opplysninger som gjelder *Grunnvannsressursen innenfor planområdet er lite kartlagt?.*

Ringerike Venstre vil anta at mangelen som beskrives i planforslaget: *Ringerike kommune ikke har føringer i forhold til føre-var håndtering rundt driften av sandtaket på Kilemoen* blir rettet opp under arbeidet med planprogram for revisjon av kommuneplan parallelt med egen ROS-analyse og Reguleringsplan for Ringerike Vannverk.

. Når det i planbeskrivelsen- kap 6.12.6 vises til ”*usikkerhet ang observasjoner av* *grunnvannsnivå, men forholdet er ikke avgjørende for foreliggende vurdering*”, har en registrert at også dette temaet ikke blir nærmere kommentert i saksutredningen. *Orientering om ”stor usikkerhet mhp grunnvannsmagasinets karakter og egnethet for uttak av grunnvann”* er enten ikke utdypet, eller bare beskrevet som ”akseptabel”..

Tiltakshaver etterlyser kartlegging av grunnen både før og under framtidig drifting av masseuttak, for å identifisere ulike sand-og grustyper, som virker inn på vannkvaliteten. Det er ikke angitt hvem som skal utføre den. Kommunen? Tiltakshaver?

Masseuttaket vil skje i to etapper, over to nivåer: ca 20-30m dypt i nordvestlig- nordlig og nordøstlig retning fram mot uttaksgrense, deretter snu, samme dybde tilbake. Uten å gå i detalj vil gjenstående grus/sandlag over grunnvannet grovt anslått utgjøre ca 2-3 m!. En skulle anta at dette ikke ville gått ”upåaktet” hen for en vannressurs som som de siste 10000 år har hatt en god beskytter over seg, men som gradvis forlater sin post.

For Ringerike Venstre

Mary Blikken Gravdahl